ผู้ว่าฯ ภูเก็ต แถลงข่าวความคืบหน้าล่าสุด การกู้ร่างผู้เสียชีวิต 1 ราย ที่ติดใต้ซากเรือฟินิกซ์ มีการปรับแผนเร่งดำเนินการเก็บกู้พร้อมจะเดินทาง ลงเรือดูการดำเนินงานด้วยตนเอง
ที่ศูนย์บัญชาการเหตุการณ์ช่วยเหลือผู้ประสบภัย เรือล่มจังหวัดภูเก็ต ณ ท่าเทียบเรืออ่าวฉลอง  นายนรภัทร  ปลอดทอง ผู้ว่าราชการจังหวัดภูเก็ต แถลงข่าวความคืบหน้า การเก็บกู้ร่าง ผู้เสียชีวิต 1 ราย ที่ติดใต้ซาก เรือฟินิกซ์ หลังจากการประชุมร่วมชุดเก็บกู้ร่างผู้เสียชีวิตล่าสุดเมื่อเวลา 09.00 น. ได้มีการปรับแผนการเก็บกู้ โดยจะดำเนินการเก็บกู้ต่อหลังจากที่ก่อนหน้านี้มีการพิจารณาว่าจะหยุดดำเนินการ 1 วัน แต่เนื่องจาก สถานการณ์ต่างๆ ดูแล้วสามารถดำเนินการต่อได้ พร้อมกับการจัดหาอุปกรณ์ที่ขัดข้อง มาทดแทนได้ในวันนี้ บวกกับความพร้อมหลังจากมีการตรวจสอบสภาพอากาศที่สามารถดำเนินการต่อไปได้ ทีมงาน ชุดเก็บกู้ จะเร่งดำเนินการ อย่างต่อเนื่องทันที เพื่อให้การ เก็บกู้ร่างผู้เสียชีวิตรายสุดท้ายนำขึ้นฝั่งให้ได้โดยเร็วที่สุดและในภาคบ่ายวันนี้ ผู้ว่าราชการจังหวัดภูเก็ตจะร่วมลงเรือเพื่อเดินทางไปยังจุดเรือฟินิกซ์ล่ม เพื่อดูการดำเนินการของชุดปฏิบัติการเก็บกู้ร่างผู้เสียชีวิตใต้ซาก เรือ พร้อมเป็นการให้กำลังใจแก่ผู้ปฏิบัติงานในครั้งนี้ด้วย



นอกจากนี้ ศูนย์บัญชาการเหตุการณ์ช่วยเหลือผู้ประสบภัยเรือล่ม ณ ท่าเทียบเรืออ่าวฉลองจะยังคงเปิดให้บริการแต่จะเป็นศูนย์บัญชาการส่วนหน้าและจะมีการเปิดศูนย์บัญชาการร่วมฯ ณ ศาลากลางจังหวัดภูเก็ต เพื่อคอยอำนวยความสะดวกด้านต่างๆให้แก่ผู้ประสบภัยและญาติที่จะเข้ามาติดต่อสอบถามข้อมูลต่างๆได้สะดวกยิ่งขึ้น